अर्थतन्त्र चलायमान बनाउन साझेदारी आवश्यक
मुलुकको अर्थतन्त्र चलायमान बनाउन सरकार र निजी क्षेत्रको सहकार्य आवश्यक रहेको सम्बद्ध निकायका अधिकारी र राजनीतिक दलका नेता तथा सरोकारवालाले जोड दिएका छन् ।   नेपाल आर्थिक पत्रकार समाज (सेजन)को २६औँ वार्षिकोत्सवका अवसरमा बिहीबार आयोजित कार्यक्रमका वक्ताले अर्थतन्त्र सुधारको बाटोमा अगाडि बढेको भन्दै यसलाई थप चलायमान बनाउन नीतिगत र संरचनागत सुधार आवश्यक रहेको बताए ।
काठमाडौँ, मङ्सिर १६ गते । मुलुकको अर्थतन्त्र चलायमान बनाउन सरकार र निजी क्षेत्रको सहकार्य आवश्यक रहेको सम्बद्ध निकायका अधिकारी र राजनीतिक दलका नेता तथा सरोकारवालाले जोड दिएका छन् । नेपाल आर्थिक पत्रकार समाज (सेजन)को २६औँ वार्षिकोत्सवका अवसरमा बिहीबार आयोजित कार्यक्रमका वक्ताले अर्थतन्त्र सुधारको बाटोमा अगाडि बढेको भन्दै यसलाई थप चलायमान बनाउन नीतिगत र संरचनागत सुधार आवश्यक रहेको बताए । कार्यक्रममा अर्थमन्त्री जनार्दन शर्माले अर्थतन्त्रमा सङ्कट नभएको र समग्र अर्थतन्त्रका सूचकाङ्क पनि सुधारोन्मुख रहेको बताउनुभयो । उहाँले अर्थतन्त्रमा देखिएका केही चुनौतीलाई सामना गर्न सरोकारवालासँग छलफल र सहकार्य आवश्यक रहेको धारणा व्यक्त गर्नुभयो । उहाँले यस क्षेत्रमा देखिएका चुनौतीलाई निजी क्षेत्रसँगको सहकार्यमा समाधान खोजिनुपर्नेमा जोड दिनुभयो । अर्थमन्त्री शर्माले पछिल्लो समय विदेशी मुद्रा सञ्चिति र विप्रेषण आप्रवाह बढ्दै गएकाले अर्थतन्त्रमा सुधार भइरहेको उल्लेख गर्नुभयो ।“नेपालको अर्थतन्त्र सङ्कटमा छैन, हाम्रा अगाडि केही चुनौती छन् ती चुनौती सामना गर्ने उपाय खोज्नुपर्छ तर अर्थतन्त्र सङ्कटमा छ भन्नु बुझाइमा कमजोरी हो । नेपालमा मिश्रित खालको अर्थतन्त्र भएकाले तत्कालै सङ्कट र उचाइमा पुग्ने होइन,” यी समस्याको समाधानका लागि निजी क्षेत्रको सहकार्य आवश्यक रहेको चर्चा गर्दै उहाँले भन्नुभयो ।नेपाल राष्ट्र बैङ्कका गभर्नर महाप्रसाद अधिकारीले अर्थतन्त्र सुधारको बाटोमा अगाडि बढे पनि यसभित्र केही कमजोरी रहेको बताउनुभयो । बजार सुधारका लागि आफूहरू खुला भएको चर्चा गर्दै उहाँले यसबाट निजी क्षेत्र सशङ्कित हुनुपर्ने अवस्था नरहेको धारणा व्यक्त गर्नुभयो । “समस्या समाधानका लागि हामी खुला छौँ । केही समस्या छन् भने समाधानका लागि हामी खुला छौँ,” गभर्नर अधिकारीले भन्नुभयो । उहाँले गत वर्ष ८८ अर्ब शोधनान्तर घाटा रहेकामा यस वर्ष छ अर्ब बचत रहेको जानकारी दिनुभयो । अर्थतन्त्रमा रहेका कमजोरी सुधार गर्न जरुरी रहेको धारणा व्यक्त गर्दै उहाँले यसका लागि निजी क्षेत्रसँग छलफल र सहकार्य आवश्यक रहेको बताउनुभयो । निजी क्षेत्रसँग सहकार्य आवश्यक मुलुकको अर्थतन्त्रको सवाल र आगामी कार्यदिशा विषयक छलफलमा नेपाली कांग्रेसका महामन्त्री तथा प्रतिनिधि सभाका नवनिर्वाचित सदस्य (सांसद) गगनकुमार थापाले अर्थतन्त्रमा देखिएको समस्या समाधानका लागि निजी क्षेत्रसँग सहकार्य आवश्यक रहेको बताउनुभएको छ । उहाँले अर्थतन्त्रको समस्यालाई अब बन्ने सरकारले निजी क्षेत्रसँग सहकार्य गरी अघि बढ्ने बताउनुभयो । “मुलुकको अर्थतन्त्र यही अवस्थामा चल्न सक्दैन । अब बन्ने सरकारले यो कुरालाई महसुस गरी प्राथमिकताका साथ निजी क्षेत्रको सहकार्यमा काम गर्नेछ,” उहाँले भन्नुभयो । अर्थतन्त्र सबल बनाउनका लागि निजी क्षेत्रको साथ आवश्यक भएको उहाँको भनाइ छ ।यसैगरी नेकपा (एमाले)का उपाध्यक्ष तथा प्रतिनिधि सभाका नवनिर्वाचित सदस्य (सांसद) विष्णु पौडेलले मुलुकको अर्थतन्त्र सुधारका लागि निजी क्षेत्रको साथ आवश्यक भएको बताउनुभयो ।“निजीकरण मोडेलमा त्रुटि भए सुधार गर्नुपर्छ । अर्थतन्त्र चलायमान बनाउनका लागि सही नीति र सही नेतृत्व आवश्यक छ,” उहाँले भन्नुभयो । उहाँले अर्थतन्त्रमा देखिएको समस्या समाधानका लागि नीतिगत र संरक्षनागत सुधार हुनुपर्नेमा जोड दिनुभयो ।निजी क्षेत्रलाई विश्वासमा लिन आग्रहनेपाल उद्योग वाणिज्य महासङ्घका अध्यक्ष शेखर गोल्छाले निजी क्षेत्रलाई विश्वासमा लिएर अगाडि बढे समृद्धिको लक्ष्य सार्थक हुने विश्वास व्यक्त गर्नुभयो ।नेपाल उद्योग परिसङ्घका अध्यक्ष विष्णु अग्रवालले नेपालले आर्थिक मुद्दालाई प्राथमिकतामा नराखेसम्म विकास र समृद्धि हासिल गर्न नसकिने भन्दै सरकार र निजी क्षेत्रको सहकार्य अझ बलियो बनाएर अगाडि बढ्नुपर्नेमा जोड दिनुभयो ।नेपाल चेम्बर अफ कमर्सका अध्यक्ष राजेन्द्र मल्लले अर्थतन्त्रलाई चलायमान बनाउन सरोकारवाला गम्भीर हुनुपर्ने धारणा राख्नुभयो ।    